Skussar í nýsköpun
Ásgeir Friðgeirsson, varaþingmaður Samfylkingarinnar, sagði í umræðu utan dagskrár á Alþingi í vikunni að Íslendingar væru að dragast aftur úr nágrönnum sínum á sviði nýsköpunar.
Sagði hann að Íslendingar væru skussar í þessum efnum í samanburði við þær þjóðir sem við vildum bera okkur saman við. Ásgeir var málshefjandi umræðunnar en Valgerður Sverrisdóttir iðnaðarráðherra var til andsvara.
Ásgeir vitnaði í athugun stofnunarinnar World Economic Forum (WEF), en þar kemur m.a. fram að Íslendingar eru í 15. sæti á þessu ári þegar þjóðir eru bornar saman varðandi þátt þeirra í tækni og nýsköpun. Sagði hann að Íslendingar hefðu verið í 13. sætinu í fyrra. "Sá kraftur sem býr í þekkingu okkar þjóðar rennur illa nýttur til sjávar," sagði hann. Ásgeir sagði að myndin væri þó enn svartari þegar litið væri framhjá tæknivæðingu íslensku þjóðarinnar og aðeins litið á nýsköpunina. "Þar hröpum við enn neðar og lendum í 21. sæti," útskýrði hann. "Í nýsköpun eru við skussarnir í hópi þeirra þjóða sem við viljum bera okkur saman við. Við erum tossarnir í bekk Norðurlanda og við erum aftarlega á meri Vesturlanda."
Kemur ekki á óvart 
Valgerður sagði m.a. í svari sínu að því yrði að halda til haga að Íslendingar væru meðal efstu þjóða þegar kæmi að samanburði á samkeppnisvísitölu hagvaxtar á þessu ári. Hjá WEF hefðu Íslendingar hafnað þar í áttunda sætinu af 102 þjóðum. Sagði hún skýringuna fyrst og fremst bætt efnahagsskilyrði. Valgerður sagði á hinn bóginn að því væri ekki að neita að niðurstöður WEF bentu til þess að nýsköpun væri veikasti þátturinn í samkeppnishæfni Íslands. "En þar lentum við í 21. sæti, sem er svipað og tvö síðustu árin." Valgerður sagði að þrátt fyrir að þessi niðurstaða væri ákveðin vonbrigði, kæmi hún ekki sérstaklega á óvart. "Hún endurspeglar ákveðinn veikleika í grunngerð atvinnulífsins sem mér er fullljós - enda hefur iðnaðarráðuneytið um skeið unnið kerfisbundið að því að bæta þessa stöðu." Hún sagði að ráðuneytið hefði lagt sig eftir því, að skapa frjóan jarðveg fyrir nýsköpun, með því að byggja upp öflugt stuðningsumhverfi og renna traustum stoðum undir fjármögnun þess. Hún sagði m.a. að með stofnun Vísinda- og tækniráðs, fyrr á þessu ári, hefði verið stigið stórt skref í þá átt að samhæfa stefnu hins opinbera á sviði vísinda, tækni og nýsköpunar og tengja hana betur þeirri rannsókna- og þróunarstarfsemi sem fram færi í atvinnulífinu.
Varaþingmaður Samfylkingarinnar sagði í umræðu utan dagskrár á Alþingi í vikunni að Íslendingar væru að dragast aftur úr nágrönnum sínum á sviði nýsköpunar.
Ásgeir var málshefjandi umræðunnar en Valgerður Sverrisdóttir iðnaðarráðherra var til andsvara.
Ásgeir vitnaði í athugun stofnunarinnar World Economic Forum (WEF), en þar kemur m.a. fram að Íslendingar eru í 15. sæti á þessu ári þegar þjóðir eru bornar saman varðandi þátt þeirra í tækni og nýsköpun.
Valgerður sagði að því væri ekki að neita að niðurstöður WEF bentu til þess að nýsköpun væri veikasti þátturinn í samkeppnishæfni Íslands.
Hún sagði að ráðuneytið hefði lagt sig eftir því, að skapa frjóan jarðveg fyrir nýsköpun, með því að byggja upp öflugt stuðningsumhverfi og renna traustum stoðum undir fjármögnun þess.